Düa Kewraêni

Na pele de terefê Memê Jêle ra yew duay kewrayêni ameya nuştene.

 Memê Jêle 
İtıqatê qomê ma de sunetkerdena domonu rê vanê "kewraêni". Roza kewraêni de wairê domonu ’ve kewraê domonu ra iqrar danê zumıni. Na iqrari gere riyê dina de coru zumıni ca meverdê, zumıni rê xainiye mekerê. Vanê ke, ao ke iqrarê horê xainiye bıkero, itıqatê made derdê deyrê derman çino.

 Düa 
Hala hala, hala hala, hala hala

Mınete qomi ra himet Oli ra

Xızır perru rake na domonu sera

Comerd ma morım meke sıtara xora

Wayir ma isla mekero pê derd u bela

Na torê no ro İvraim Pêxamberi

Ma rê kerdo mıqerem pir u rayveri

Coru sıst mekerê bendê iqrari

İqrari ra dot dina bena ve tari

İqrari rê hurmet iqrarirê sedaqet 

Hirê Se u Şêşt u Ses Pêxamberu rê selawat.

Ma verê ho çarna ’ra Oli Diwa

Eve zerrevêsaiye Diwa ro veng da

Çewres Osporê Qelxeru vengê ma hesna

Sıkır ma rê na az bırna ra rusna

İqrari rê hurmet iqrari rê sedaqet 

Çewres Osporê Qelxeru rê selawat

Diwa ra ma rê amê sawda Ramani

Vake heq bızonê der u cirani

Heqi ra avê yena heqa cirani

Eve tada medaznê cande u cani

Candey rê meremet cani rê sedaqet 

Pêdakerdoğê cande u cihani rê selawat

Wayiri pêdakerdo cihan adır ra

Can do cı uwe ra cemal ki hora

Mezgê isoni dera kıramete u bera

Her cani rê ferzo iqrar u kêwra

İqrari rê hurmet iqrari rê sedaqet

Des u Dıinê u Uşênir rê salawat

Qılauzê Wayiri Morê Sur u Şiai

Xızıro Khal Saê Ko u Deryai

Des u Dı Uzaği mekan u ewliyai

Emegê na qomi meberê zai

İqrari rê hurmet iqrari rê sedaqet 

Wayirê Mekan u Hewsu rê selawat

İqrarê tolıvi ame Khalmemê Sıri

Mekanê piri da ve Khuresê Khuri

Destê serê deşti da Bava Mansuri

Wayiri hazıru ra mekuyê duri

İqrari rê hurmet iqrari rê sedaqet

Khalmemi rê Khureşi rê Mansuri rê Selawat

Oli hard u Osmen kerdo ve sama

Qomê ma pê na sama biyo sa

Ma xonça iqrari arda na meyda

Pêxamber u ewliyay bêrê hewarê ma

İqrari rê hurmet iqrari rê sedaqet 

Wayirê Hard u Osmeni Oli rê selawat

Mansur ustra verva Khureşi şi

Nia da ke bımbarek nişto ’ro heşi

Mansuri veng kerd ’ro vıraste dêşi

Dês bi ’ra rast şi verva Khureşi 

Tolıvêni rê hurmet iqrari rê hurmet

Rayveri rê piri rê mısuri rê selawat

Vengê piri rozşiwar de reseno Şêvazi

Gulvang cêr erzeno kaleka Meraşi

Xam nêcêno hardê Meladia Xarpêti

Çewlig Vorto Gola Xamırpêti

Erzıngan Erzurum u Bağıre de kırameti

Kırameta Jiar u Dewresu rê selawat

Wayirê bereketi Xaskare Buyere u Jêle

Cırê mınete bıkerê qomi rê bıwazê xêre

Welatê Dêrsımi de serberê seri

Sultan Bava Muzır u Duzgınê Kemeri

Teviat u cani candi rê hurmet 

Jiarunê welati u Duzgıni rê selawat

Coru medaznê teviat u cani, bêrê comerdiye hews u mekani.

Heq bızonê der u cirani. Sımarê perjê vê niaz u qırvani.

Fek mara nefes Wayirê Dina u hews u mekanu ra, hala hala, hala. hala.

Kategoriye:Din
Kategoriye:İtıqad